แบงก์เทขายหนี้เสีย
โค้งสุดท้ายขายเอ็นพีแอล 1.5 หมื่นล.เอกชนจ้องซื้อบริหาร
10 ต.ค. 2559

โค้งสุดท้ายขายเอ็นพีแอล 1.5 หมื่นล.เอกชนจ้องซื้อบริหาร
แบงก์แห่เทขายเอ็นพีแอล 1.5 หมื่นล้าน ช่วงโค้งสุดท้ายของปีเจเอ็มทีชี้เริ่มขายขาดทุนสินเชื่อบ้าน
แหล่งข่าวจากบริษัทบริหารสินทรัพย์ (เอเอ็มซี) เปิดเผยว่า ในช่วงไตรมาสสุดท้ายปีนี้พบว่ามีธนาคารพาณิชย์เตรียมขายหนี้ที่ไม่ก่อให้เกิดรายได้ (เอ็นพีแอล) ประมาณ 1.5 หมื่นล้านบาท เช่น ธนาคารกรุงศรีอยุธยาจะขายเอ็นพีแอลประมาณ 1 หมื่นล้านบาท แบ่งออกเป็นกองทุน กองทุนละ 1,000-2,000 ล้านบาท โดยเป็นเอ็นพีแอลในส่วนของสินเชื่อส่วนบุคคล สินเชื่อบัตรเครดิต
นอกจากนี้ คาดว่าธนาคารกสิกรไทยเตรียมขายจะเอ็นพีแอลออกมาอีกประมาณ 5,000 ล้านบาท รวมทั้งธนาคารธนชาตที่มีนโยบายที่จะขายเอ็นพีแอลออกมาทุก 6 เดือนอยู่แล้ว ล่าสุดธนาคารกรุงไทยได้ประกาศจัดประมูลทรัพย์สินพร้อมขายของธนาคาร (เอ็นพีเอ) แบบยกกอง หรือบิ๊กล็อต โดยแบ่งเป็นกองที่ 1 จำนวน 136 รายการ ราคาขายขั้นต่ำ (ราคาขายสุทธิ) 491.09 ล้านบาท กองที่ 2 จำนวน 283 รายการ ราคาขายขั้นต่ำ (ราคาขายสุทธิ) 33.11 ล้านบาท กำหนดยื่นของเสนอราคาวันที่ 15 พ.ย.นี้
นายปิยะ พงษ์อัชฌา ประธานเจ้าหน้าที่บริหาร บริษัท เจ เอ็ม ที เน็ทเวอร์ค เซอร์วิสเซ็ส (เจเอ็มที) ผู้ประกอบธุรกิจให้บริการติดตามเร่งรัดหนี้ บริหารหนี้ด้อยคุณภาพ กล่าวว่า ภาพรวมหนี้เอ็นพีแอลในระบบมีแนวโน้มเพิ่มขึ้น โดยเฉพาะช่วงไตรมาสสุดท้ายของปีที่สถาบันการเงินต่างๆ จะนำหนี้เสียออกมาขายค่อนข้างมาก และช่วงที่ผ่านมาสถาบันการเงินมีการขายหนี้ออกมาอย่างต่อเนื่อง ประเภทหนี้ที่ขายมีความหลากหลายมากขึ้น
“จากการติดตามพบว่าหนี้สินเชื่อบ้านที่มีการขายขาดทุนมากขึ้น และจากนี้ไปหนี้ประเภทนี้จะถูกนำออกมาขายมากขึ้น บริษัทจึงเตรียมความพร้อมเข้าไปประมูลซื้อหนี้ดังกล่าว อีกทั้งเมื่อภาษีที่ดินและสิ่งปลูกสร้างมีผลบังคับใช้ก็เป็นตัวเร่งให้ขายหนี้ด้วย” นายปิยะ กล่าว